Richard Ragnvalds opfordring til at samle ind til de hjemløse i stedet for flytninge går lige nu Danmark rundt på de sociale medier.

Et opslag på Facebook fra Richard Ragnvald tiltrækker lige nu massiv opmærksomhed.

Flere end 10.000 har allerede delt opslaget, hvor musikeren kritiserer DR's store indsamlingsshow 'Danmarks Indsamling' og det store fokus på at hjælpe flygtninge og andre udsatte i udlandet, når de hjemløse i Danmark, ifølge ham, bliver voldsomt overset.

- Nu syntes jeg snart, at alle de danske solister/artister og skuespillere, skulle skulle stå sammen om at lave et kæmpe indsamlingsshow til fordel for de hjemløse i Danmark. Det, vi har set i aften, har for mig kun været et stort reklameshow.

- Jeg er sikker på, hvis man lavede et kæmpe stort underholdningsprogram for disse mennesker (hjemløse, red), ville der komme rigtig mange penge i kassen... Vi kan ikke være det bekendt, skriver han blandt andet i Facebook-opslaget.

Og den holdning er han langt fra den eneste, der har. Danskene farer nemlig i øjeblikket til tasterne med støttende ord.

Blandt andet skriver Heidi Jacobsen:

- Synes, det er en rigtig god ide, som du skal gå videre med. Jeg vil meget gerne støtte sådan en indsamling og er sikker på, at det vil de fleste andre også. Så op på hesten og få søsat et stort indsamlingsprogram til glæde for de hjemløse i Danmark. Kan kun gå for langsomt.

En anden bruger, Pia Pedersen, skriver:

- God ide, der trænger til at gøre mere for de hjemløse, at de skal ligge på gaden i den kulde er forfærdeligt at tænke på.

Og sådan fortsætter langt de fleste af de mere end tusind kommentarer på Richard Ragnvalds officielle side.

- For at være helt ærlig, så er jeg sgu ved at brække mig over, at vi hele tiden hører om alle de flygtninge, vi skal hjælpe. Selvfølgelig skal de hjælpes, men det skal være i nærområderne. Det sætter mit pis i kog, at man overser de hjemløse. - Richard Ragnvald

TV 2 har talt med musikeren, der forklarer, at han skrev opslaget, fordi han er træt af hele tiden at høre om flygtninge, når de danske hjemløse ikke får den nødvendige opmærksomhed.

- Hvis jeg går hen og lukker op for TV 2 News nu for eksempel, så ser jeg ikke andet end alle flygtningene, der kommer til Danmark, at de skal have arbejde, og at de skal have hjælp.

- For at være helt ærlig, så er jeg sgu ved at brække mig over, vi hele tiden hører om alle de flygtninge, vi skal hjælpe. Selvfølgelig skal de hjælpes, men det skal være i nærområderne. Det sætter mit pis i kog, at man overser de hjemløse.

Et stort reklame-show

Derudover er dansktop-sangeren træt af konceptet for de store indsamslingsshows - at folk, ifølge ham, skal 'belønnes' for at donere penge, hvilket der også er flere af brugerne på Facebook, der har givet ham ret i.

- Det eneste, du ser, er alle dem, der sidder med telefonerne og samler ind, og så giver man biler væk for at give en eller anden form gulerod. Jeg mener godt, at man kan samle ind, uden at man skal give noget igen. Derudover virker det også mest for mig som et stort reklame-show. Det er som om, firmaerne donerer penge for at få deres navn på skærmen, og det bryder jeg mig ikke om, siger han.

Ragnvald underholdt blandt andet til den store julefrokost for hjemløse på Rådshuspladsen den 11. december. Foto: KHAN TARIQ MIKKEL / POLFOTO

Det var særligt efter, at Richard Ragnvald sidste år optrådte til den store julefrokost for de hjemløse på Rådhuspladsen i København, at han så, hvor lidt der skal til for at glæde andre. De knap 100 millioner kroner, 'Danmarks Indsamlingen' fik skrabet sammen lørdag aften ville, i følge Ragnvald, række meget langt for de hjemløse.

- Det er flot, at de i showet i går fik samlet næsten 100 milliioner kroner ind. Prøv at tænk på, hvordan man kunne hjælpe de hjemløse for de penge, konstaterer han.

Er ikke bange for at puste til ilden

Ifølge Richard Ragnvald skal hans opslag ses som en opfordring til tv-stationerne om at prioritere de hjemløse i et indsamlingsshow. Men han erkender samtidig, at også politikerne skal råbes op, for at der sker en forskel.

- I sidste ende er det jo nok politikerne, man skal overbevise om, at der altså er en kategori af mennesker her, der skal hjælpes, siger han.

Og Ragnvald er ikke bange for at tage det første skridt.

- Nogle skal jo lukke op for muleposen. Hvis ikke andre gør det, vil jeg gerne puste lidt ilden, fastslår musikeren.